SEAFCO บวกกว่า 4% นิวไฮตั้งแต่เข้าตลาดฯ รับทรัพย์ 523 ลบ. หลังคว้างานใหม่ 2 โครงการ
SEAFCO บวกกว่า 4% นิวไฮตั้งแต่เข้าตลาดฯ รับทรัพย์ 523 ลบ. หลังคว้างานใหม่ 2 โครงการ ณ เวลา 15.56 น. ราคาอยู่ที่ 16.60 บาท บวก 0.70 บาท หรือ 4.40% สูงสุด 16.60 บาท ต่ำสุด 15.70 บาท ด้วยมูลค่าซื้อขาย 109.48 ล้านบาท
29 ก.ย. 2560

ผู้สื่อข่าวรายงานว่าราคาหุ้น บริษัท ซีฟโก้ จำกัด (มหาชน) หรือ SEAFCO ณ เวลา 15.56 น. อยู่ที่ 16.60 บาท บวก 0.70 บาท หรือ 4.40% สูงสุด 16.60 บาท ต่ำสุด 15.70 บาท ด้วยมูลค่าซื้อขาย 109.48 ล้านบาท ขณะที่ดัชนีตลาดหุ้นไทยโดยรวมบวก 0.40%

โดยราคาหุ้น SEAFCO ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ เมื่อวันที่ 3 ก.ย.47
ทั้งนี้ คาดว่าสาเหตุที่ราคาหุ้นปรับตัวเพิ่มขึ้น เป็นผลมาจาก SEAFCO  ระบุว่า เมื่อวันที่ 27 ก.ย.60 บริษัทได้รับงานใหม่ 2 โครงการใหม่ในเดือนกันยายน 2560 ประกอบด้วยโครงการ อาคารชุด ยูดีไลท์ จรัล 81 แขวงบางอ้อ เขตบางพลัด กรุงเทพ ลักษณะของงานเสาเข็มเจาะแบบกลม ผู้ว่าจ้าง บริษัท แกรนด์ ยูนิตี้ ดีเวลลอปเม้นท์ จำกัด โดยจะมีการเริ่มงานประมาณเดือนตุลาคม 2560
อีกทั้งโครงการก่อสร้างรถไฟฟ้าสายสีส้ม (ชุดแรก) ประกอบด้วย (ก) สถานี 14 บริเวณสำนักงาน รฟม. (ข) สถานี15 บริเวณถนนประดิษฐ์มนูธรรม (ค) สถานี 19 บริเวณหัวหมาก(ง) ช่องระบายอากาศอุโมงค์ 13 โดยลักษณะของงาน เป็นกำแพงกันดินระบบไดอาแฟรม วอลล์และเสาเข็มเจาะแบบเหลี่ยม ผู้ว่าจ้าง กิจการร่วมค้า ซีเคเอสที (CKST JV) ทั้งนี้คาดว่าจะเริ่มงานประมาณเดือนพฤศจิกายน/ธันวาคม 2560
สำหรับมูลค่าโครงการข้างต้นไม่รวมภาษีมูลค่าเพิ่มเป็นเงิน 523,000,000 บาท ทั้งนี้รายการข้างต้นเป็นไปตามการทำธุรกิจปกติและเป็นไปตามเงื่อนไขการค้าที่บริษัททำกับบริษัทอื่นๆ โดยทั่วไป